ไทยวิวัฒน์ลุยปั๊มเบี้ยปีหน้าโต5%
ไทยวิวัฒน์ลุยปั๊มเบี้ยปีหน้า 3,500 ล้าน โตเพิ่มขึ้น 5% มั่นใจตลาดรถฟื้นตัว เศรษฐกิจเติบโต
29 ต.ค. 2565

ไทยวิวัฒน์ลุยปั๊มเบี้ยปีหน้า 3,500 ล้าน โตเพิ่มขึ้น 5% มั่นใจตลาดรถฟื้นตัว เศรษฐกิจเติบโต
นายจีรพันธ์ อัศวะธนกุล กรรมการผู้อำนวย บริษัท ประกันภัยไทยวิวัฒน์ เปิดเผยว่า ในปี 2560 ตั้งเป้าเติบโตไว้ 5% หรือทำเบี้ยให้ได้ 3,400-3,500 ล้านบาท เมื่อเทียบกับปีนี้ที่ทำเบี้ยได้ 3,200 ล้านบาท เติบโต 4% เมื่อเทียบกับปี 2558 และทำได้สูงกว่าเป้าที่ตั้งไว้ที่ 3,100 ล้านบาท
“ในปีหน้าคาดว่าจะมีผลดำเนินงานดีขึ้น จากการออกผลิตภัณฑ์ใหม่ๆ สู่ตลาด เช่น ประกันคุ้มครองลูกค้าที่จองโรงแรมแต่ไม่สามารถเข้าพักได้ตามกำหนด ขณะที่เบี้ยประกันรถยนต์ยังคงเป็นตลาดหลัก สัดส่วน 70% โดยปีหน้ายอดขายรถยนต์น่าจะเติบโตดีขึ้นและเศรษฐกิจที่ฟื้นตัว” นายจีรพันธ์ กล่าว
สำหรับการร่วมทุนเพื่อขยายธุรกิจไปยังประเทศเพื่อนบ้าน ภายใต้ชื่อ บริษัท ลาววิวัฒน์ประกันภัยนั้น จะเปิดให้บริการได้ในปี 2560 เริ่มต้นจากขายประกันภัยรถยนต์ก่อน เนื่องจากตลาดรถยนต์ในลาวกำลังขยายตัวอย่างมาก ทำให้มีความต้องการประกันภัยรถยนต์มาก และสำหรับแผนประกันอื่นก็จะค่อยเป็นค่อยไปในการขยายต่อไปในอนาคต โดยตั้งเป้าปีหน้าทำเบี้ยในลาวให้ได้ 50 ล้านบาท และคาดว่าจะถึงจุดคุ้มทุนภายใน 5 ปี
นอกจากนี้ ปีนี้บริษัทได้ออกผลิตภัณฑ์ประกันรถเติมเงิน ที่เป็นนวัตกรรมใหม่ ควบ คุมการใช้งานผ่านแอพพลิเคชั่นบนมือถือ ซึ่งได้ผลตอบรับจากผู้บริโภคเป็นอย่างดี